《夜行邹县道中遇雨作》
宋代·贺铸

昨日秋遂分，村村歛禾黍。
半夜宿田人，相嘑深陂雨。
駸駸马上客，厌浥投何所。
暮发邹子城，朝期饭东鲁。
据鞍思假寐，颠坠惭不武。
俯畏道旁石，颓然如伏虎。
远惊荞麦华，白水漫洲渚。
安能叱吾驭，亲闱寄西楚。
念昔卧苏门，夙兴犹及午。
岂谓从一官，羁离遽如许。
归欤惜迟暮，幽愫将谁语。
赖尔草根虫，助我长吟苦。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。